Jeremaya.
37.
King Nebukadnezzar for Babilon kon put Zedekaya wey bi Josaya pikin, as king for Judah, instead of Jehoiashin wey bi Jehoiakim pikin. 
But King Zedekaya, en ofisas and di pipol nor gri obey di message wey God send mi. 
So King Zedekaya send Jehucal wey Shelemaya born and Priest Zefanaya wey bi Maaseaya pikin sey make dem kom tell mi make I pray make God kom help awa pipol. 
By dat time, dem neva put mi for prison and I still dey free to waka as I like for di town. 
For dat time, Babilon sojas surround Jerusalem, but wen dem hear sey Egypt pipol don cross dia boundary dey kom, dem kon go back. 
Den Israel God tell mi, 
“Make yu tell Zedekaya wey sey make yu pray make I help dem sey, ‘Egypt sojas wey bin dey kom help yu, go-go back to dia town wen dem don help yu finish.’ 
But leta, Babilon pipol go kom back kon attack, seize and burn dis town rish groun. 
So mi wey bi God dey warn una naw sey, make una nor deceive unasef sey Babilon sojas nor go kom back kon attack una, bikos dem go really kom back. 
Even if una kill Babilon sojas well-well and na only di men wey una wound remain, dem go still kom burn dis town rish groun.” 
Dis na wetin happen wen Babilon sojas leave Jerusalem, bikos Egypt sojas dey kom. 
From Jerusalem, I kon go Benjamin town, so dat I go get my own part for awa family propaty. 
But wen I rish Benjamin Gate, Irijah wey Hananaya pikin Shelemaya born wey bi di guards oga kon stop mi dey sey, “Na Babilon sojas send yu kom spy dis land!” 
So I ansa, “No o-o! I nor dey spy for Babilon sojas o-o.” But Irijah nor gri listin to mi, so e arrest mi kon take mi go meet di ofisas. 
Dem vex for mi well-well kon orda sey make dem beat and lock mi for Jonatan, di kourt seketry house wey dem turn to prison. 
Dem put mi for undagroun prison and I tey well-well for der. 
Afta, King Zedekaya sey make dem koll mi kom, den e take mi go korna kon ask, “God give yu any message for us?” I ansa, “Yes! E give mi.” Den I sey, “Babilon king go kom katch and karry yu go.” 
Den I ask am, “Wish crime I kommit against yu, yor ofisas and di pipol, wey make una put mi for prison? 
Wetin happen to yor profets wey sey Babilon king nor go attack yu or dis town? 
But naw my oga, make yu listin to mi kon do evritin wey I dey beg yu. Make yu nor let mi go back to dat prison wey dey Jonatan house. Bikos if yu send mi go back, I go die for der.” 
So, King Zedekaya kon sey make dem lock mi for di kourtyard wey dey di palis. I stay for der and evriday, dem dey give mi bread chop, until all di bread for di town finish. 
